ai4bharat/Pralekha huggingface dataset:
மத்திய அமைச்சரவை
கடல்சார் விழிப்புணர்வு இயக்க ஒத்துழைப்பு குறித்து இந்தியா மற்றும் ஃபிரான்ஸ் இடையிலான நடைமுறைப்படுத்தும் ஏற்பாடு குறித்து அமைச்சரவையில் விளக்கம்
இந்தியா மற்றும் ஃபிரான்ஸ் இடையே 2018 மார்ச் 10ம் தேதி கையொப்பம் செய்து கொள்ளப்பட்ட முன்பே உருவாக்கப்பட்ட கடல்சார் விழிப்புணர்வு இயக்க்த்தை நடைமுறைப்படுத்தும் ஏற்பாடு குறித்து பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவை கூட்ட்த்தில் விளக்கப்பட்ட்து.
திட்டமிடப்பட்டுள்ள இந்த கூட்டு இயக்கம் கடல்சார் விழிப்புணர்வுக்கு அர்ப்பணிக்கப்பட்டு, இரு நாடுகளுக்கு தேவையான தகவல் மற்றும் சேவைகளை அளிப்பது இதன் நோக்கமாக இருக்கும். கடல்சார் போக்குவரத்தை கண்காணிப்பது மற்றும் இணக்கமற்ற கப்பல்களை அடையாளம் காண்பதும் நோக்கமாகும். இந்தக் கண்காணிப்பு அமைப்பு கண்டுபிடித்தல், அடையாளம் காணுதல், இந்தியா மற்றும் ஃபிரான்சுக்கும் ஆர்வம் உள்ள பிராந்தியங்களில் கப்பல்களை கண்காணித்தல் ஆகியவற்றுக்கு இறுதி தீர்வுகளை அளிக்கும்.
நடைமுறைப்படுத்தும் ஏற்பாட்டின்படி, இந்திய விண்வெளி ஆராய்ச்சி அமைப்பு இஸ்ரோ மற்றும் ஃபிரான்சின் சென்டர் நேஷனல் டாட்யூட்ஸ் ஸ்பாடியல்ஸ் கூட்டாக இணைந்து பல்வேறு நடவடிக்கைகளை இந்த முன்பே உருவாக்கப்படும் படிப்புகளின் போது மேற்கொண்டு, இந்த ஒப்பந்தம் ஏற்பட்ட ஓராண்டு காலத்திற்குள் அந்தந்த நாடுகளின் மூத்த நிர்வாகத்திடம் அளிக்கும்.
-----
(Visitor Counter : 97
விவசாயத்துறை அமைச்சகம்
காரீப் சந்தை பருவத்தில் சுமார் 64.07 லட்சம் நெல் விவசாயிகளுக்கு, ரூ.94,202.64 கோடி குறைந்தபட்ச ஆதரவு விலை
நடப்பு காரீப் சந்தை பருவத்தில் தமிழகம், பஞ்சாப் உட்பட பல மாநிலங்களில் நெல் கொள்முதல் தொடர்ந்து நடக்கிறது. கடந்த 2ம் தேதி வரை 498.95 லட்சம் மெட்ரிக் டன் கொள்முதல் செய்யப்பட்டுள்ளது. இது கடந்தாண்டு இதே காலத்தைவிட 24.49 சதவீதம் அதிகம்.
காரீப் சந்தை பருவத்தில் சுமார் 64.07 லட்சம் நெல் விவசாயிகள், ஏற்கனவே ரூ.94,202.64 கோடி குறைந்தபட்ச ஆதரவு விலை பெற்றுள்ளனர்.
மேலும், மாநிலங்கள் தெரிவித்த விருப்பப்படி, 51.66 லட்சம் மெட்ரிக் டன் பருப்பு மற்றும் எண்ணெய் வித்துக்கள் கொள்முதல் செய்ய ஒப்புதல் அளிக்கப்பட்டுள்ளது. மேலும், ஆந்திரா, கர்நாடகா, தமிழகம் மற்றும் கேரளாவில் இருந்து 1.23 லட்சம் மெட்ரிக் டன் கொப்பரை தேங்காய் கொள்முதல் செய்யவும் ஒப்புதல் அளிக்கப்பட்டுள்ளது.
கடந்த 2ம் தேதி வரை, 2,61,623 மெட்ரிக் டன் பாசி பயறு, உளுந்து, நிலக்கடலை, சோயா பீன்ஸ் ஆகியவற்றை 1,40,924 விவசாயிகளிடமிருந்து ரூ.1,399.84 கோடி குறைந்தபட்ச ஆதரவு விலைக்கு அரசு கொள்முதல் செய்துள்ளது.
கடந்த 2ம் தேதி வரை 75,78,832 பருத்தி கட்டுகள், 14,81,064 விவசாயிகளிமிருந்து ரூ.22,208.01 கோடிக்கு கொள்முதல் செய்யப்பட்டுள்ளன.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:https://pib.gov.in/PressReleasePage.aspx?PRID=1685856
-----
(Visitor Counter : 101
குறு சிறு மற்றும் நடுத்தர தொழில் துறை அமைச்சகம்
சிந்துதுர்கில் ரூ.200 கோடி செலவில் எம்எஸ்எம்இ தொழில்நுட்ப மையம் அமைக்கப்படும்
மகாராஷ்டிரா மாநிலம் சிந்துதுர்கில் ரூ.200 கோடி மதிப்பீட்டில் எம்எஸ்எம்இ-தொழில்நுட்ப மையம் அமைக்கப்படும் என மத்திய குறு-சிறு & நடுத்தர தொழில்துறை அமைச்சர் திரு நாராயண் ரானே அறிவித்துள்ளார். இந்த மையத்தில், அதிநவீன தொழில்நுட்பம், தொழில்துறையினருக்கு தேவையான ஆலோசனைகள் மற்றும் தொடக்க கால பயிற்சிகள், குறிப்பாக குறு-சிறு & நடுத்தர தொழில்துறையினருக்கு இந்த சேவைகள் வழங்கப்படும்.
இதன்மூலம், குறு-சிறு & நடுத்தர தொழில் நிறுவனங்கள் தங்களது சுற்று வட்டாரத்தில் உள்ள பணிபுரியும் தொழிலாளர்கள் மற்றும் வேலை வாய்ப்பற்ற இளைஞர்களுக்கு திறன் மேம்பாட்டு பயிற்சி அளிக்கப்படும். சிந்துதுர்கில் தமது அமைச்சகம் சார்பில் நடைபெறும் இரண்டு நாள் குறு-சிறு & நடுத்தர தொழில் துறை மாநாட்டை தொடங்கி வைத்து பேசிய அமைச்சர், இதனைத் தெரிவித்தார்.
இதுபோன்ற மாநாடுகள் தொழில் முனைவோர், கொள்கை வகுப்போர் மற்றும் சம்பந்தப்பட்ட பிற முக்கியத்துறையினர் வெளிப்படையான முறையில் தகவல் பரிமாற்றம் செய்து கொள்வதோடு, புதுமையான சிந்தனைகளை பகிர்ந்து கொள்ளவும், பரஸ்பர வர்த்தக வாய்ப்புகளை ஆராய உதவிகரமாக இருக்கும் என்று அவர் குறிப்பிட்டார்.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1801096
பிரதமர் அலுவலகம்
ஹிமாச்சலப் பிரதேச முதலமைச்சர் பிரதமரை சந்தித்தார்
ஹிமாச்சலப் பிரதேச முதலமைச்சர் திரு சுக்விந்தர் சிங் சுகு, பிரதமர் திரு நரேந்திர மோடியை இன்று சந்தித்தார்.
இது குறித்து பிரதமர் வெளியிட்டுள்ள ட்விட்டர் பதிவில்;
“ஹிமாச்சலப் பிரதேச முதலமைச்சர் திரு சுக்விந்தர் சிங் சுகு, பிரதமர் @ நரேந்திரமோடியை சந்தித்தார்.” என்று குறிப்பிட்டுள்ளார்.
சமூக நிதி மற்றும் அதிகாரமளித்தல் அமைச்சகம்
மூத்தக் குடிமக்கள் நலனுக்கான அடல் வயோ அபியுதய் திட்டத்தில் அரசு சாரா அமைப்புகளுக்கு மானிய உதவி
மூத்தக் குடிமக்களுக்கு அடல் வயோ அபியுதய் திட்டத்தின் ஓர் அம்சமாக ஒருங்கிணைந்த திட்டத்தை மத்திய சமூக நீதி மற்றும் அதிகாரமளித்தல் துறை அமல்படுத்துகிறது. இந்தத் திட்டத்தின் கீழ், மூத்தக் குடிமக்களுக்கான இல்லங்களை நடத்துகின்ற மற்றும் பராமரிக்கின்ற அரசு சாரா அமைப்புகள்/ தொண்டு நிறுவனங்கள் ஆகியவற்றுக்கு மானியத்துடன் நிதியுதவி வழங்கப்படுகிறது.
இந்தத் திட்டத்தின் கீழ், குடியிருப்பு, ஊட்டச்சத்து, மருத்துவ கவனிப்பு, பொழுதுபோக்கு போன்ற வசதிகள் மூத்தக் குடிமக்களுக்கு கட்டணமின்றி வழங்கப்படுகின்றன.
இந்தத் திட்டங்களுக்கு மானியம் பெறும் அமைப்புகளை கண்காணிக்க தனிப்பிரிவை சமூகநீதி அமைச்சகம் ஏற்படுத்தியுள்ளது. எதிர்மறையான அறிக்கை இந்தப்பிரிவில் இருந்து வரப்பெற்றால், சம்பந்தப்பட்ட அரசு சாரா அமைப்பிடமிருந்து விளக்கம் கோரும் வாய்ப்பு அளிக்கப்படும். இதற்கான பதில் திருப்தி அளிக்கவில்லை என்றால், அந்த அமைப்புக்கு அளிக்கப்படும் மானியம் நிறுத்தப்படும்.
மாநிலங்களவையில் இன்று கேள்வி ஒன்றுக்கு எழுத்துப் பூர்வமாக பதில் அளித்த மத்திய சமூக நீதி மற்றும் அதிகாரமளித்தல் துறை இணை அமைச்சர் திரு ஏ நாராயணசாமி இந்தத் தகவலைத் தெரிவித்தார்.
-----
AD/SMB/RS/KPG
(Visitor Counter : 81
ரசாயனம் மற்றும் உரங்கள் அமைச்சகம்
வெட்டுக்கிளிகளைக் கட்டுப்படுத்த ஈரானுக்கு ஹெச்.ஐ.எல் இந்தியா லிமிடெட் 25 மெட்ரிக் டன் மாலத்தியான் 95% யூ.எல்.வி பூச்சிக்கொல்லி மருந்தை அனுப்பி உள்ளது.
வேதிப்பொருள்கள் மற்றும் உரங்கள் அமைச்சகத்தின் கீழ் செயல்படும் பொதுத்துறை நிறுவனமும் நாட்டின் முன்னணி பூச்சிக்கொல்லி மருந்து தயாரிப்பு நிறுவனமுமான ஹெச்.ஐ.எல்  லிமிட்டெட் வெட்டுக்கிளி கட்டுப்பாட்டுத் திட்ட முன்னெடுப்பாக அரசுக்கு-அரசு-உதவி என்பதன் கீழ் ஈரானுக்கு 25 மெட்ரிக் டன் மாலத்தியான் 95% யூ.எல்.வி பூச்சிக்கொல்லி மருந்தை அனுப்பியுள்ளது.
பாலைவன வெட்டுக்கிளிகள் பிரச்சினையை எதிர்கொண்டு அதற்குத் தீர்வு காண ஒருங்கிணைந்து செயல்படும் வகையில் ஈரான் மற்றும் பாகிஸ்தானை இந்தியா அண்மையில் அணுகியது. இந்த முன்மொழிவுக்கு ஈரான் தனது விருப்பத்தைத் தெரிவித்தது. அதற்கேற்ப வெளியுறவு அமைச்சகமானது ஈரானுக்கு 25 மெட்ரிக் டன் மாலத்தியான் 95% யூ.எல்.வி பூச்சிக்கொல்லி மருந்தைத் தயாரித்து விநியோகிப்பதற்கு ஹெச்.ஐ.எல்  லிமிட்டெட்டுக்கு அனுமதி ஆணையை வழங்கியது. அதன்படி இந்தச் சரக்குப் பெட்டகம் 16 ஜுன் 2020 அன்று ஈரானுக்குப் போய்ச் சேரும் என எதிர்பார்க்கப்படுகிறது.
உணவு மற்றும் வேளாண் அமைப்பின் , அறிக்கையின் படி ஈரானின் சிஸ்டன்-பலுசிஸ்தான் பிராந்தியத்தில் இளம் பூச்சி நிலையில் அதிகரித்து வரும் வெட்டுக்கிளிகள் வரும் மாதங்களில் வளர்ந்து இந்தியாவை நோக்கிப் படையெடுத்து வந்து பயிர்களை நாசமாக்கும். எனவே இந்திய அரசு இந்த வெட்டுக்கிளி பிரச்சினையை அது உருவாகும் இடத்திலேயே அழிக்கக்கூடிய முன்னெடுப்பு நடவடிக்கைக்காக ஒருங்கிணைந்த முயற்சிகளை எடுக்க ஈரானை அணுகுகிறது. ஆப்ரிக்கா, கிழக்கு ஆப்ரிக்கா மற்றும் அரேபிய தீபகற்பம் ஆகிய பகுதிகளில் பயிர்களைக் கடுமையாக நாசமாக்கிய பாலைவன வெட்டுக்கிளிகள் மார்ச் / ஏப்ரல் 2020ல் இந்தியாவிற்குள் நுழைந்த இவை ராஜஸ்தான், மத்தியப்பிரதேசம், குஜராத், பஞ்சாப் மற்றும் உத்திரப்பிரதேசம் ஆகிய மாநிலங்களில் உள்ள பயிர்கள், தோட்டக்கலைத் தாவரங்கள் மற்றும் இதர தாவரங்களை அழிக்கத் தொடங்கின. தற்போது நாட்டில் வெட்டுக்கிளிகள் மோசமாகப் படையெடுத்து வந்துள்ளன. இதற்கு முன் அதாவது 25 ஆண்டுகளுக்கு முன்பு வெட்டுக்கிளிப் படையெடுப்பு இந்தியாவில் நடந்துள்ளது.
நம்நாட்டில் வேளாண் அமைச்சகம் மற்றும் விவசாயிகள் நல வெட்டுக்கிளி கட்டுப்பாட்டுத் திட்டம் ஆகியவற்றுக்கும் ஹெச்.ஐ.எல்  லிமிட்டட் ஏற்கனவே மாலத்தியான் 95% யூ.எல்.வி பூச்சிக்கொல்லி மருந்தை வழங்கியுள்ளது. 2019 முதல் இன்று வரை இந்தக் கம்பெனியானது இந்தத் திட்டத்துக்காக இதுவரை 600 மெட்ரிக் டன்னுக்கும் அதிகமான மாலத்தியான் 95% யூ.எல்.வி பூச்சிக்கொல்லி மருந்தை வழங்கியுள்ளது.
அறிவியல் மற்றும் தொழில்நுட்பத்துறை
இந்தியாவில் முதன்முறையாக சுகாதாரத்தில் வருமுன் காப்போம் முறையை பிரதமர் மோடி கொண்டு வந்துள்ளார் - டாக்டர் ஜிதேந்திர சிங்
இளைஞர்களின் ஆற்றலும் திறனும் அமிர்த காலத்துக்காகப் பயன்படுத்தப்பட வேண்டும் - டாக்டர். ஜிதேந்திர சிங்
இந்தியா இரண்டு டிஎன்ஏ தடுப்பூசிகளையும் ஒரு நாசி தடுப்பூசியையும் தயாரித்துள்ளது. அதை 130 நாடுகளுக்கு கோவிட்-ஐ எதிர்த்துப் போராட வழங்கியுள்ளது - டாக்டர் ஜிதேந்திர சிங்
இந்திய பிரச்சனைகளுக்கு இந்திய ஆராய்ச்சி இந்திய தரவு மூலம் இந்தியர்களே தீர்வு காண்பதே காலத்தின் தேவை - டாக்டர் ஜிதேந்திர சிங்
அறிவியல் & தொழில்நுட்பம், புவி அறிவியல், பிரதமர் அலுவலகம், பணியாளர்கள், பொதுமக்கள் குறைகள், ஓய்வூதியங்கள், அணுசக்தி மற்றும் விண்வெளி துறைகளுக்கான மத்திய இணை அமைச்சர்  டாக்டர் ஜிதேந்திர சிங், ஜிஎம்சி ஜம்முவில் தலைமை விருந்தினராக தைரோகானில் பங்கேற்ற பிரதிநிதிகளிடம் உரையாற்றினார். கடந்த எழுபது ஆண்டுகளாக நாட்டில் கவனிக்கப்படாத 'வருமுன் காப்பதற்கான சுகாதாரப் பாதுகாப்பை முதன்முறையாக அறிமுகம் செய்த பிரதமர் நரேந்திர மோடிக்கு நன்றி தெரிவித்தார். மேலும், பிரதமர் மோடியின் தலைமையின் கீழ், இரண்டு ஆண்டுகளில் இரண்டு டிஎன்ஏ தடுப்பூசிகளையும், ஒரு நாசி தடுப்பூசியையும் இந்தியா தயாரித்துள்ளது என்றார்.
அமிர்த காலத்தின் சிற்பிகளாக இளைஞர்களின் பங்கும் பொறுப்பும் அவசியம் என அமைச்சர் வலியுறுத்தினார். இளைஞர்களின் ஆற்றலும் திறனும் தேசத்தைக் கட்டியெழுப்புவதில் முழுமையாகப் பயன்பட வேண்டும் என்று கூறினார்.
ஜம்மு அரசு சூப்பர் ஸ்பெஷாலிட்டி மருத்துவமனையின் உட்சுரப்பியல் துறையுடன் இணைந்து ஜம்மு மருத்துவர்கள் அறக்கட்டளை செய்துள்ள தைரோகான்  மாநாட்டு முயற்சிகளை டாக்டர் ஜிதேந்திர சிங் பாராட்டினார். தைராய்டு கோளாறுகள் உள்ள நோயாளிகளின் மருத்துவ மேலாண்மையின் முன்னேற்றத்தை இத்தகைய மேம்பாடுகள் பிரதிபலிக்கும். தைராய்டு கோளாறுகள் இந்தியாவின் பிற பகுதிகளைப் போலவே ஜம்மு மற்றும் காஷ்மீரிலும் பொதுவான உடல்நலப் பிரச்சினை என்று அவர் குறிப்பிட்டார். 2019 ஆம் ஆண்டில் மருத்துவ அறிவியல் மற்றும் மருத்துவ ஆராய்ச்சி இதழில் வெளியிடப்பட்ட ஒரு ஆய்வின்படி, ஜம்மு மற்றும் காஷ்மீரில் தைராய்டு கோளாறுகளின் பாதிப்பு சுமார் 12.3% ஆகும், ஹைப்போ தைராய்டிசம் மிகவும் பொதுவான வகையாகும் என்று டாக்டர் ஜிதேந்திர சிங் தெரிவித்தார்.
இந்தியாவின் மருத்துவ சுகாதார பிரச்சினைகளுக்கு உள்நாட்டு தீர்வுகளை உருவாக்க பல்வேறு இந்திய தரவுகளைப் பயன்படுத்துவது காலத்தின் தேவை என்று அமைச்சர் குறிப்பிட்டார்.
டாக்டர் ஜிதேந்திர சிங், மருத்துவ சகோதரத்துவம் இடையே ஒருங்கிணைப்பின் முக்கியத்துவத்தை வலியுறுத்தினார். தைராய்டு நோய்கள் ஆராய்ச்சி மற்றும் சிகிச்சை மையத்தை உருவாக்க இந்த முதன்மை நிறுவனங்கள் செயல்பட வேண்டும் என்று கேட்டுக் கொண்டார். புதிய இந்தியா என்பது சுகாதாரப் பாதுகாப்பில் வாய்ப்புகளின் சகாப்தமாக உள்ளது. எய்ம்ஸ் ஜம்மு தொழில்நுட்ப மேம்பாட்டிற்காக ஐஐடி ஜம்மு மற்றும் சந்தைப்படுத்துதலுக்காக ஐஐஎம் ஜம்முவுடனும் ஒரு புரிந்துணர்வு ஒப்பந்தத்தில் கையெழுத்திட்டுள்ளது.
சிறப்பு சேவைகள் மற்றும் கட்டுரைகள்
7வது சர்வதேச யோகா தினம்: 800 இடங்களில் சிறப்பு முத்திரை வெளியிடுகிறது தபால் துறை
உலக யோகா தினம் ஜூன் 21ம் தேதி கொண்டாடப்படுவதை முன்னிட்டு தபால் துறை, நாடு முழுவதும் உள்ள 810 தலைமை தபால் அலுவலகங்கள் மூலம் தனித்துவமான படங்கள் வடிவத்துடன் சிறப்பு முத்திரையை வெளியிடுகிறது. இது மிகப் பெரிய தபால்தலை நினைவு நிகழ்ச்சிகளில் ஒன்றாக இருக்கும்.
2021 ஜூன் 21ம் தேதி அன்று, அனைத்து தலைமை தபால் அலுவலகங்களும், கடிதங்களில் இந்த சிறப்பு முத்திரையை பதிக்கும். இந்த முத்திரையில், வரைகலை வடிவமைப்பு, சர்வதேச யோக தினம் என்ற வாசகம் இந்தி மற்றும் ஆங்கிலத்தில் இருக்கும். தபால் முத்திரை என்பது தபால் தலைகளை மீண்டும் பயன்படுத்துவதை தடுப்பதற்காக பயன்படுத்தப்படுகிறது. ஆனால், இதுவும் முக்கியமான சேகரிப்பாக மதிக்கப்படுகிறது.
தபால் தலை ஆய்வுகளில் இந்த முத்திரைகளும் முக்கியத்துவம் பெறுகின்றன.
2021 ஜூன் 21ம் தேதி சென்னை பார்க்டவுன் தலைமை தபால் அலுவலகத்தில் கீழ்கண்ட நடவடிக்கைகள் மேற்கொள்ளப்படவுள்ளன.
1) ஆயுஸ் இணையதளத்தில் உள்ள யோகா நெறிமுறைகள், பல வகை யோகாசனங்கள், பார்க்டவுன் தலைமை தபால் அலுவலகத்தில் எல்இடி டி.வி. மூலம் மக்களுக்கு ஒளிபரப்பப்படும்.
2. வீட்டில் வழக்கமாக யோகாவில் ஈடுபடும் அதிகாரிகள், யோகாசனங்களை செய்வர் மற்றும் அதன் படங்களை அனுப்புவர். இது மற்ற அதிகாரிகளையும் தினந்தோறும் யோகா செய்வதை ஊக்குவிக்கும்.
3) 2021 சர்வதேச யோகா தினத்தில், ஆயுஷ் இணையளத்தில் உள்ள உறுதிமொழிகளை ஆன்லைன் மூலம் எடுக்க அதிகாரிகள் ஊக்குவிக்கப்படுவர்.
யோகா மற்றும் சர்வதேச யோகா தினம் ஆகியவை பல ஆண்டுகளாகவே தபால்தலை நினைவுகூறல்களில் பிரபலமாக உள்ளன.
இந்தாண்டு கொவிட்-19 தொற்றை முன்னிட்டு பல நிகழ்ச்சிகள் காணொலி முறையில் நடக்கின்றன. ‘யோகாவுடன் இருங்கள், வீட்டில் இருங்கள்’’ என்பதுதான் இந்தாண்டில் பிரபலப்படுத்தப்படும் முக்கிய கருப்பொருள்.
ஊரடங்கில் இருந்து நாடு எச்சரிக்கையுடன் வெளிவந்து கொண்டிருக்கும் வேளையில், இந்தப் மிகப் பெரிய தபால் நினைவு நடவடிக்கை, 800க்கும் மேற்பட்ட முத்திரைகளுடன்  மகத்தான தபால்தலை நடவடிக்கைகளை தொடங்குகிறது. இது நாட்டில் தபால் தலை சேகரிப்பு நடவடிக்கையை மீண்டும் தூண்ட வாய்ப்புள்ளது.
இவ்வாறு, சென்னை - 600 008, சென்னை வடக்கு கோட்டம், தபால் அலுவலகங்களின் மூத்த கண்காணிப்பாளர் வெளியிட்டுள்ள செய்தி குறிப்பில் தெரிவிக்கப்பட்டுள்ளது..
விவசாயத்துறை அமைச்சகம்
வேளாண் துறையில் ஒத்துழைப்பை வலுப்படுத்தும் புரிந்துணர்வு ஒப்பந்தம்: இந்தியா, ஃபிஜி கையெழுத்து
இந்தியா மற்றும் ஃபிஜி நாடுகளுக்கிடையே வேளாண்மை மற்றும் அது சம்பந்தமான துறைகளில் ஒத்துழைப்பை மேம்படுத்துவதற்கான ஓர் புரிந்துணர்வு ஒப்பந்தத்தில் வேளாண்மை மற்றும் விவசாயிகள் நல அமைச்சர் திரு நரேந்திர சிங் தோமர், ஃபிஜி நாட்டின் வேளாண்மை, நீர் வழி மற்றும் சுற்றுச்சூழல் அமைச்சர் டாக்டர் மகேந்திர ரெட்டி ஆகியோர் காணொலி வாயிலாக இன்று கையெழுத்திட்டனர்.
இருநாடுகளுக்கு இடையேயான பலதரப்பு ஒத்துழைப்பை மேலும் மேம்படுத்துவதற்காக இந்தப் புரிந்துணர்வு ஒப்பந்தம் கையெழுத்தாகியுள்ளதாக திரு தோமர் கூறினார்.
இந்த ஒப்பந்தம் குறித்து மகிழ்ச்சி தெரிவித்த ஃபிஜி அமைச்சர் டாக்டர் மகேந்திர ரெட்டி, இதன்மூலம் இரு நாடுகளின் பரஸ்பர உறவு, ஆற்றல் வாய்ந்ததாக மாறும் என்று தெரிவித்தார்.
பால்வள மேம்பாடு, அரிசி மேம்பாடு, பன்முகத் தன்மை வாய்ந்த கிழங்கு பயிர்கள், நீர் வள மேலாண்மை, தேங்காய் மேம்பாடு, உணவு பதப்படுத்துதல் தொழில் மேம்பாடு, வேளாண் செயல்பாடு, தோட்டக்கலை மேம்பாடு, வேளாண் ஆராய்ச்சி, கால்நடை பராமரிப்பு, பூச்சி மற்றும் நோய், பயிரிடுதல், மதிப்புக் கூட்டல் மற்றும் சந்தைப்படுத்துதல், அறுவடைக்குப் பிந்தைய பணிகள் மற்றும் அரைவை, உள்ளிட்ட துறைகளில் இந்த ஒப்பந்தம் ஒத்துழைப்பை வலுப்படுத்தும்.
இந்திய அரசின் வேளாண்மை மற்றும் விவசாய அமைச்சகம், ஃபிஜி குடியரசு அரசின் வேளாண்மை அமைச்சகம் ஆகியவை இரு தரப்பின் நிர்வாக முகமைகளாக செயல்படும்.
குறிப்பிட்ட இலக்குகளை அடைவதற்காக மேற்கொள்ளப்பட வேண்டிய திட்டங்கள், செயல்முறைகளை வடிவமைப்பதற்கான கூட்டு பணிக்குழு இந்த ஒப்பந்தத்தின் கீழ் உருவாக்கப்படும். இரண்டு ஆண்டுகளுக்கு ஒருமுறை இந்தியா மற்றும் ஃபிஜி நாடுகளில் மாற்றல் முறையில் இந்தக் குழுவின் கூட்டம் நடைபெறும்.
ஒப்பந்தம் கையெழுத்தான நாள் முதல் 5 ஆண்டுகளுக்கு இது அமலில் இருப்பதோடு, இந்த காலக்கெடுவில் ஏதேனும் மாற்றம் இருந்தால் இரு தரப்பினால் எழுத்துப்பூர்வமாக சம்மதம் தெரிவிக்கப்பட வேண்டும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1729392
குடியரசுத் தலைவர் செயலகம்
டாக்டர். ஒய்.எஸ்.பர்மர் தோட்டக்கலை மற்றும் வனவியல் பல்கலைக்கழகத்தின் 9-ஆவது பட்டமளிப்பு விழாவில் குடியரசுத்தலைவர் பங்கேற்பு
குடியரசுத் தலைவர் திரு.ராம் நாத் கோவிந்த், இமாச்சலப் பிரதேசம் சோலனில் உள்ள டாக்டர். ஒய்.எஸ்.பர்மர் தோட்டக்கலை மற்றும் வனவியல் பல்கலைக்கழகத்தின் 9-ஆவது பட்டமளிப்பு விழாவில்  பங்கேற்று உரையாற்றினார்.
நிகழ்ச்சியில் உரையாற்றிய குடியரசுத் தலைவர், டாக்டர். ஒய்.எஸ்.பார்மர் பல்கலைக்கழகம், ஆசியாவின் முதல் தோட்டக்கலைப் பல்கலைக்கழகம் என்ற பெருமையைப் பெற்றது என கூறினார். இமாச்சலப் பிரதேசம் மற்றும் அதுபோன்ற மலைப் பிராந்தியங்களைச் சேர்ந்த விவசாயிகளுக்கு தோட்டக்கலை மற்றும் வனவியல் துறையில் மேற்கொள்ளப்படும் ஆராய்ச்சி பெரும் பயனளிக்கக் கூடியவை என்று அவர் குறிப்பிட்டார். மாநிலத்தில் தோட்டக்கலை மற்றும் வனவியல் துறை முன்னேற்றத்திற்கு டாக்டர். ஒய்.எஸ்.பார்மர் பல்கலைக்கழகம் மிகச் சிறந்த பங்களிப்பை கடந்த 30 ஆண்டுகளுக்கும் மேலாக வழங்கி வருகிறது என்று குடியரசுத் தலைவர் பாராட்டினார்.
மேலும் விவரங்களுக்கு www.pib.nic.in என்ற இணையதளத்தைப் பார்க்கவும
----
(Visitor Counter : 64
நீர்வளத் துறை அமைச்சகம்
நதிகள் இணைப்புக்கான சிறப்புக்குழு நிலவரம் மற்றும் முன்னேற்ற அறிக்கை
நதிகள் இணைப்புக்கான சிறப்புக்குழுவின் 1.7.2016 முதல் 31.3.2018 வரையிலான காலத்திற்குரிய நிலவரம் மற்றும் முன்னேற்ற அறிக்கை குறித்து பிரதமர் திரு.நரேந்திர மோடி தலைமையிலான மத்திய அமைச்சரவையிடம் விளக்கம் அளிக்கப்பட்டது.
உச்சநீதிமன்றத்தில் தாக்கல் செய்யப்பட்ட சிவில் ரிட் மனு 2002-ஆம் ஆண்டின் 512 தொடர்பான உச்சநீதிமன்றத்தின் 27.2.2012 தேதியிட்ட உத்தரவை செயலாக்குவது தொடர்பான நதிகள் இணைப்பு முன்னேற்ற அறிக்கை அமைச்சரவையில் சமர்ப்பிக்கப்பட்டது. 2002-ஆம் ஆண்டு ரிட் மனு எண் 668 உடன் இணைந்து இந்த உத்தரவு நதிகள் இணைப்பு தொடர்பான சிறப்புக்குழுவை அமைக்க வேண்டும் என மத்திய அரசை கோருகிறது. நதிகள் இணைப்புக்கான சிறப்புக்குழுவின் முன்னேற்றம் குறித்து அவ்வப்போது மத்திய அமைச்சரவையிடம் அறிக்கை சமர்ப்பிக்க வேண்டும் என்றும் அந்த உத்தரவு கோருகிறது.
நதிகள் இணைப்பு தொடர்பான சிறப்புக்குழுவின் நிலவர அறிக்கையின்படி 3 முன்னுரிமை இணைப்புகளில் அதாவது கென் – பெட்வா இணைப்பு, தமங்கங்கா – பிஞ்சால் இணைப்பு, பாராதாபி – நர்மதை இணைப்பு ஆகியவற்றில் குறிப்பிடத்தக்க முன்னேற்றம் காணப்படுகிறது. 1980-ஆம் ஆண்டு தேசிய முன்னோக்கு திட்டத்தில் அடையாளம் காணப்பட்டுள்ள இமாலய மற்றும் தீபகற்ப நதிகள் இணைப்புக் குறித்தும் அறிக்கையில் இடம்பெற்றுள்ளது.
----
(Visitor Counter : 92
ஜல்சக்தி அமைச்சகம்
அனைத்து கிராமப்புற வீடுகளுக்கும் குடிதண்ணீர் குழாய் இணைப்புகளை வழங்குவதற்காக ஜல் ஜீவன் இயக்கத்தின் கீழ் ரூ 5,601 கோடியை அசாமுக்கு மத்திய அரசு ஒதுக்கீடு
அனைத்து வீடுகளுக்கும் தூய்மையான தண்ணீரை வழங்க வேண்டும் என்ற பிரதமர் திரு நரேந்திர மோடியின் லட்சியத்தை நிறைவேற்றும் விதமாக, ஜல் ஜீவன் இயக்கத்தின் கீழ் ரூ 5,601 கோடியை அசாமுக்கு மத்திய அரசு இந்தாண்டு ஒதுக்கியுள்ளது. 2020-21-ல் இந்த ஒதுக்கீடு ரூ 1,608.51 கோடியாக இருந்தது. முதல் தவணையாக ரூ 700 கோடியை அம்மாநிலத்திற்கு ஜல் சக்தி அமைச்சகம் வழங்கியுள்ளது.
2024-க்குள் அனைத்து கிராமப்புற வீடுகளுக்கும் குடிதண்ணீர் இணைப்புகளை வழங்கும் இலக்கை எட்டுவதற்கு அனைத்து உதவியும் வழங்கப்படும் என்று நான்கு மடங்கு அதிகரிக்கப்பட்ட ஒதுக்கீட்டுக்கு ஒப்புதல் அளித்த மத்திய ஜல் சக்தித்துறை அமைச்சர் திரு கஜேந்திர சிங் செகாவத் கூறினார்.
ஜல் ஜீவன் இயக்கம் 2019 ஆகஸ்ட் 15 அன்று அசாமில் தொடங்கப்பட்ட போது, 25,335 கிராமங்களில் உள்ள 63.35 லட்சம் வீடுகளில் வெறும் 1.11 லட்சம்  வீடுகளுக்கு மட்டுமே குழாய் இணைப்பு இருந்தது. கடந்த 22 மாதங்களில், 6.88 லட்சம் வீடுகளுக்கு  குடிநீர் இணைப்புகள் வழங்கப்பட்டுள்ளன. அடுத்த மூன்று வருடங்களில் மிச்சமிருக்கும் 55.35 லட்சம் வீடுகளுக்கு குழாய்வழி குடிநீர் இணைப்பு வழங்கப்பட வேண்டும்.
இந்த இலக்கை எட்டுவதற்காக, 2021-22-ல் 22.63 லட்சம் வீடுகளுக்கும், 2022-23-ல் 20.84 லட்சம் வீடுகளுக்கும், 2023-24-ல் 13.20 லட்சம் வீடுகளுக்கும் குடிதண்ணீர் இணைப்புகளை வழங்க அம்மாநிலம் திட்டமிட்டுள்ளது. திட்டத்தை விரைந்து நிறைவேற்ற ஜல் சக்தி அமைச்சர் திரு கஜேந்திர சிங் செகாவத்திற்கு அசாம் முதல்வர் டாக்டர் ஹிமாந்தா பிஸ்வா சர்மா உறுதியளித்துள்ளார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1728511
வீட்டு வசதி மற்றும் நகர்ப்புற வறுமை ஒழிப்பு அமைச்சகம்
தேசிய தலைநகர் தில்லி பிரதேச  மசோதா 2019-க்கு மத்திய அமைச்சரவை ஒப்புதல்
அங்கீகரிக்கப்படாத 1731 குடியிருப்புப் பகுதிகளில் வசிக்கும் 40 லட்சம் பேர் பயனடைவர்
பிரதமர் திரு.நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், தேசிய தலைநகர் தில்லிப் பிரதேச  மசோதா 2019-ஐ நடப்பு நாடாளுமன்ற குளிர்காலக் கூட்டத்தொடரில் அறிமுகம் செய்ய ஒப்புதல் வழங்கப்பட்டுள்ளது. தில்லியில் அங்கீகரிக்கப்படாத குடியிருப்புப் பகுதிகளில் வசிப்பவர்கள் தங்கள் சொத்துகளைப் பதிவு செய்வதற்கு பதிவுக்கட்டணம் மற்றும் முத்திரைக் கட்டணத்தில் சில சலுகைகளை வழங்க மசோதாவில் வகை செய்யப்பட்டுள்ளதால் இது பயனுள்ளதாக இருக்கும்.
தில்லியில் அரசு நிலம் மற்றும் தனியாருக்கு சொந்தமான நிலங்களில் அங்கீகரிக்கப்படாத குடியிருப்புப் பகுதிகளில் சுமார் 40 லட்சம் பேர் வசிக்கிறார்கள். மனைப்பிரிவாகவோ அல்லது கட்டடமாகவோ இங்குள்ள சொத்துக்கள் அனைத்தும் பொது அதிகாரம் வழங்கல், உயில், விற்பனை ஒப்பந்தம், கிரைய ஒப்பந்தம் மூலம் பெறப்பட்டதாகும். இந்தக் குடியிருப்புப் பகுதிகளில் உள்ள சொத்துக்கள், பதிவு ஆணையங்களால் பதிவு செய்யப்படாததால், இங்கு வசிப்பவர்களுக்கு சட்டப்பூர்வ பத்திர ஆவணங்கள் ஏதுமில்லை. இதனால், இந்த சொத்துகளுக்கு வங்கிகளோ, நிதி நிறுவனங்களோ எந்தவித கடன் வசதியையும் அளிப்பதில்லை.
சூரஜ் லேம்ப் இண்டஸ்ட்ரீஸ் நிறுவனத்துக்கும், ஹரியானா மாநில அரசுக்கும் இடையிலான வழக்கில், உச்சநீதிமன்றம் 2011 ஆம் ஆண்டு அக்டோபர் 11 ஆம் தேதி தீர்ப்பு வழங்கியது. விற்பனை ஒப்பந்தம், பொது அதிகாரப் பத்திரம் அல்லது உயில் பரிவர்த்தனைகளை மாற்றமாகவோ, விற்பனையாகவோ கருதமுடியாது எனக் கூறியுள்ளது. இந்தப் பரிவர்த்தனைகள் முழுமையான பரிவர்த்தனைகளாகாது என்று கூறியுள்ள நீதிமன்றம், அவை தற்போதுள்ள விற்பனை ஒப்பந்தமாகவே கருதப்படும் என்று தெரிவித்துள்ளது.
அங்கீகரிக்கப்படாத இந்தக் குடியிருப்புப் பகுதிகளில் வசிப்பவர்களின் சமூகப் பொருளாதார நிலையையும், கள நிலவரத்தையும் கருத்தில் கொண்டு, பொது அதிகார ஒப்பந்தம், விற்பனை ஒப்பந்தம், உயில், கையகத்துக்கான கடிதம் மற்றும் இதர ஆவணங்களை பணம் செலுத்தியதற்கான ஆதாரமாகக் கொண்டு, அவற்றை அங்கீகரிப்பதுடன், வசிப்பவர்களுக்கு இந்தச் சொத்துக்களுக்கான உரிமையை வழங்க வேண்டியது அவசியமாகிறது. இதன் மூலம், தற்போதுள்ள கட்டமைப்புகள், குடிமை மற்றும் சமூக வசதிகளை முன்னேற்றி, மேம்படுத்தி, அங்குள்ளவர்கள் தரமான வாழ்க்கையை வாழ்வதற்கு வகை செய்ய முடியும்.
கலாசாரத்துறை அமைச்சகம்
மும்பையில் உள்ள நவீன ஓவிய தேசிய கலைக்கூடத்தில், ‘மகாராஜாவின் களஞ்சியம்: புகழ்மிக்க ஏர் இந்தியா சேகரிப்பிலிருந்து தெரிவு செய்யப்பட்ட கலைப்படைப்புகள்’ என்று தலைப்பிடப்பட்ட கண்காட்சியை மத்திய கலாச்சாரம் மற்றும் வெளியுறவுத்துறை இணை அமைச்சர் தொடங்கிவைத்தார்
மும்பையில் உள்ள நவீன ஓவிய தேசிய கலைக்கூடத்தில், ‘மகாராஜாவின் களஞ்சியம்: புகழ்மிக்க ஏர் இந்தியா சேகரிப்பிலிருந்து தெரிவு செய்யப்பட்ட கலைப்படைப்புகள்’ என்று தலைப்பிடப்பட்ட கண்காட்சியை மத்திய கலாச்சாரம் மற்றும் வெளியுறவுத்துறை இணை அமைச்சர் திருமதி மீனாட்சி லேகி தொடங்கிவைத்தார்.
விமானப்பயண அனுபவத்தை நினைவுக்குக் கொண்டுவர ஏர் இந்தியா நிறுவனம் பயன்படுத்திய ஜி ஆர் சந்தோஷ், பி.பிரபா, பில்லூ போக்கன்வாலா, எம் எஃப் உசேன், ராகவ் கனேரியா போன்ற பிரபல கலைஞர்களின் ஓவியங்கள், சிற்பங்கள் இந்த தனித்துவமான கண்காட்சியில் இடம் பெற்றுள்ளன.
இந்த நிகழ்ச்சியில் பேசிய அமைச்சர் திருமதி மீனாட்சி லேகி, 80 ஆண்டுகால ஏர் இந்தியாவின் வரலாற்றை ஓவியங்கள் மற்றும் கலைப்படைப்புகள் மூலம் சித்தரிக்கும் இந்தக் கண்காட்சி உண்மையில் மகாராஜாவின் சேகரிப்புத்தான் என்றார். கலைஞர்களுக்கு ஆதரவு அளித்த ஏர் இந்தியா நிறுவனத்திற்கு நாம் நன்றி செலுத்துவோம் என்று அவர் கூறினார்.
சுதந்திரத்தின் அமிர்தப் பெருவிழா கொண்டாடப்படும் காலத்தில் நமது பாரம்பரியங்களை அறிந்து பெருமைப்படுவது அவசியம் என்று அவர் குறிப்பிட்டார். இந்தியா எப்போதும் வளமான கலைகள், கைவினைப் பொருட்கள், கலாச்சாரத்தைக் கொண்டுள்ளது என்றும், இது தொடர வேண்டும் என்றும் அமைச்சர் தெரிவித்தார்.
இந்த நிகழ்ச்சியில் பேசிய நவீன கலைஞன் தேசிய கலைக்கூட இயக்குநர், நஸ்நீன் பானு, ஏர் இந்தியா நிறுவனத்தின் பங்குகளை விற்க அரசு முடிவெடுத்ததையடுத்து, இந்நிறுவனத்தின் கலை வடிவங்கள் மற்றும் கலைப்பொருட்களை மத்திய கலாச்சார அமைச்சகத்திடம் ஒப்படைப்பது என்று முடிவு செய்யப்பட்டதாகக் கூறினார்.
மேலும் விவரங்களுக்கு இந்த ஆங்கிலச் செய்திக் குறிப்பைக் காணவும் https://pib.gov.in/PressReleasePage.aspx?PRID=1932266
----
AD/SMB/KPG/GK
(Visitor Counter : 73
சுகாதாரம் மற்றும் குடும்ப நலத்துறை அமைச்சகம்
கொவிட்-19-க்கான அமைச்சர்கள் குழுவின் 25-வது கூட்டத்திற்கு டாக்டர் ஹர்ஷ் வர்தன் தலைமை தாங்கினார்
கொவிட்-19-க்கான அமைச்சர்கள் குழுவின் 25-வது கூட்டத்திற்கு மத்திய சுகாதாரம் மற்றும் குடும்ப நல அமைச்சர் டாக்டர் ஹர்ஷ் வர்தன் காணொலி மூலம் இன்று தலைமை தாங்கினார்.
வெளியுறவு துறை அமைச்சர் டாக்டர் எஸ் ஜெய்சங்கர், விமான போக்குவரத்து துறை அமைச்சர் திரு ஹர்தீப் சிங் புரி, துறைமுகங்கள், கப்பல் மற்றும் நீர் வழி  & ரசாயனம் மற்றும் உரத் துறை இணை அமைச்சர் திரு மன்சுக் மண்டாவியா, உள்துறை இணை அமைச்சர் திரு நித்தியானந்த் ராய் மற்றும் சுகாதாரம் மற்றும் குடும்ப நலத்துறை இணை அமைச்சர் திரு அஸ்வினி குமார் சவுபே ஆகியோர் இக்கூட்டத்தில் கலந்து கொண்டனர். நிதி ஆயோக் உறுப்பினர்  டாக்டர் வினோத் கே பாலும் கலந்து கொண்டார்.
தொற்றிலிருந்து குணம் அடைபவர்களின் எண்ணிக்கை தொடர்ந்து அதிகரித்து வருவதாக அமைச்சர்கள் குழுவிடம் டாக்டர் ஹர்ஷ வர்தன் தெரிவித்தார். கடந்த 24 மணி நேரத்தில் மட்டும் 3 லட்சத்துக்கும் அதிகமானோர் குணம் அடைந்தார்கள் என்று அவர் கூறினார். கடந்த ஏழு நாட்களாக 180 மாவட்டங்களில் புதிய பாதிப்பு ஒன்று கூட இல்லை என்றும் அவர் கூறினார்.
நாட்டில் இதுவரை வழங்கப்பட்டுள்ள தடுப்பூசிகளின் எண்ணிக்கை 16.73 கோடியை தாண்டி உள்ளதாகவும் இவற்றில் 23 லட்சம் டோஸ்கள் நேற்று ஒரே நாளில் வழங்கப்பட்டதாகவும் அமைச்சர் தெரிவித்தார். 17,49,57,770 டோஸ்கள் மாநிலங்களுக்கு வழங்கப்பட்டுள்ள நிலையில், 84,08,187 டோஸ்கள் பயன்படுத்தப்பட்டுள்ளதாகவும் 84,08,187 டோஸ்கள் மாநிலங்களிடம் இன்னும் மிச்சம் இருப்பதாகவும் அவர் கூறினார். 53,25,000 டோஸ்கள் மாநிலங்களுக்கு விரைவில் வழங்கப்படும் என்று அமைச்சர் தெரிவித்தார்.
இரண்டு டோஸ்கள் தடுப்பு மருந்து எடுத்தால் மட்டுமே முழு பாதுகாப்பு கிடைக்கும் என்று கூறிய அவர், நோய் எதிர்ப்பு சக்தியை பலமடங்கு அதிகரிக்கும் இரண்டாவது டோசை கட்டாயம் எடுத்துக் கொள்ளுமாறு மக்களைக் கேட்டுக்கொண்டார். இந்திய அரசு மூலமாக கிடைத்துள்ள தடுப்பு மருந்துகளில் 70 சதவீதத்தை இரண்டாவது டோசுக்காக ஒதுக்குமாறு மாநிலங்களை அவர் கேட்டுக்கொண்டார்.
நிதி ஆயோக் தலைமை செயல் அதிகாரி திரு அமிதாப் காந்த், வெளியுறவுத்துறை செயலாளர் திரு ஹர்ஷ வர்தன் ஷிரிங்க்லா, வர்த்தக செயலாளர் திரு அனுப் வதவான், சுகாதார ஆராய்ச்சி செயலாளரும், ஐ சி எம் ஆர் தலைமை இயக்குநருமான டாக்டர் பல்ராம் பார்க்கவா, தேசிய சுகாதார இயக்கத்தின்  இயக்க இயக்குநர் மற்றும் கூடுதல் செயலாளர் திருமிகு வந்தனா குர்நானி, சுகாதாரம் மற்றும் குடும்ப நல அமைச்சக கூடுதல் செயலாளர் திருமதி ஆர்த்தி அகுஜா, சுகாதார சேவைகள் தலைமை இயக்குநர் டாக்டர் சுனில் குமார், வெளிநாட்டு வர்த்தக தலைமை இயக்குநர் திரு அமித் யாதவ் உள்ளிட்ட உயர் அதிகாரிகள் இக்கூட்டத்தில் கலந்துகொண்டனர்.
----
(Visitor Counter : 186